CELEX: 32007D0142
Language: sk
Date: 2007-02-28 00:00:00
Title: 2007/142/ES: Rozhodnutie Komisie z  28. februára 2007 , ktorým sa zriaďuje núdzový tím Spoločenstva pre oblasť veterinárnej medicíny na pomoc Komisii pri podpore členských štátov a tretích krajín v otázkach veterinárnej medicíny súvisiacich s určitými ochoreniami zvierat

1.3.2007   
            
            
               SK
            
            
               Úradný vestník Európskej únie
            
            
               L 62/27
            
         
      ROZHODNUTIE KOMISIE
   
   z 28. februára 2007,
   ktorým sa zriaďuje núdzový tím Spoločenstva pre oblasť veterinárnej medicíny na pomoc Komisii pri podpore členských štátov a tretích krajín v otázkach veterinárnej medicíny súvisiacich s určitými ochoreniami zvierat
   (2007/142/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   keďže:
   
               (1)
            
            
               V prípade prepuknutia určitých ochorení zvierat alebo podozrenia na ich výskyt sa od Komisie vyžaduje, aby poskytla členským štátom a tretím krajinám pomoc formou odborných poznatkov v oblasti veterinárnej epidemiológie. V kontexte rady pre poľnohospodárstvo a rybné hospodárstvo boli vznesené aj otázky týkajúce sa dostupnosti odborných poznatkov v oblasti veterinárnej medicíny.
            
         
               (2)
            
            
               Najmä vo vážnych prípadoch prepuknutia takýchto ochorení zvierat je Komisia povinná promptne poskytovať primerané odborné poznatky v oblasti veterinárnej medicíny.
            
         
               (3)
            
            
               Je účinnejšie, ak odborné poznatky a pomoc poskytuje špecializovaný tím odborníkov, akým je núdzový tím Spoločenstva pre oblasť veterinárnej medicíny, ktorého členovia sú Komisii na požiadanie k dispozícii. Takýto tím je potrebné zriadiť a vymedziť jeho úlohu.
            
         
               (4)
            
            
               S cieľom poskytnúť Komisii požadovanú odbornú pomoc môžu byť členovia núdzového tímu Spoločenstva pre oblasť veterinárnej medicíny vyslaní do jednotlivých členských štátov alebo tretích krajín. V takomto prípade by mali spolupracovať s príslušnými orgánmi daného členského štátu alebo tretej krajiny.
            
         
               (5)
            
            
               Núdzový tím Spoločenstva pre oblasť veterinárnej medicíny by mal v prípade potreby úzko spolupracovať s ďalšími odbornými skupinami, akými sú napr. Európske stredisko na prevenciu a kontrolu chorôb (ECDC), Svetová organizácia pre zdravie zvierat (OIE), Organizácia pre výživu a poľnohospodárstvo (FAO), Svetová zdravotnícka organizácia (WHO), aby dokázal zabezpečiť čo najúčinnejšie využitie dostupných odborných poznatkov,
            
         ROZHODLA TAKTO:
   Článok 1
   1.   Núdzový tím Spoločenstva pre oblasť veterinárnej medicíny zložený z odborníkov (ďalej len „tím“) sa zriaďuje na účely poskytovania odbornej pomoci v oblasti veterinárnej medicíny pri opatreniach na kontrolu nákaz podliehajúcich hláseniu uvedených v prílohe I k smernici Rady 82/894/EHS (1) (ďalej len „ochorenia“).
   2.   Členovia tímu sú vybraní spomedzi odborníkov v oblasti veterinárnej epidemiológie, virológie, voľne žijúcej zveri, riadenia eradikačných programov, laboratórnej diagnostiky, organizácie veterinárnych služieb a regulačného rámca, oznamovania rizík, riadenia, ako aj iných oblastí súvisiacich s kontrolou ochorení zvierat.
   Článok 2
   1.   Tím pomáha Komisii v odborných veterinárnych otázkach súvisiacich s opatreniami na kontrolu ochorení zvierat, ktoré sa majú prijať v prípade ich prepuknutia alebo podozrenia na ich výskyt.
   Pomoc zahŕňa najmä:
   
               a)
            
            
               vedeckú, odbornú a organizačnú pomoc na mieste, pokiaľ ide o dozor, monitorovanie, kontrolu a eradikáciu ochorení, v úzkej spolupráci s príslušnými orgánmi daného členského štátu alebo tretej krajiny, v ktorej ochorenie prepuklo alebo existuje podozrenie na jeho výskyt;
            
         
               b)
            
            
               odborné vedecké poradenstvo o vhodných diagnostických metódach a epidemiologických prieskumoch v spolupráci s príslušným referenčným laboratóriom Spoločenstva uvedeným v prílohe VII k nariadeniu Európskeho parlamentu a Rady (ES) č. 882/2004 (2) a v prípade potreby s inými referenčnými laboratóriami;
            
         
               c)
            
            
               osobitnú pomoc pri zabezpečovaní koordinácie veterinárnych útvarov v členských štátoch a tretích krajinách a ich koordinácie s príslušným referenčným laboratóriom Spoločenstva uvedeným v prílohe VII k nariadeniu (ES) č. 882/2004 a v prípade potreby aj s inými referenčnými laboratóriami.
            
         2.   Komisia môže na svojej internetovej stránke uverejniť správu o činnosti tímu a závery alebo pracovný dokument o akejkoľvek činnosti tímu.
   Článok 3
   1.   Každý rok najneskôr 1. júla a po prvý raz najneskôr 30 dní po dátume uverejnenia tohto rozhodnutia v Úradnom vestníku Európskej únie predložia členské štáty zoznam odborníkov, ktorých navrhujú za členov tímu v nasledujúcom kalendárnom roku.
   Zároveň poskytnú o každom navrhovanom odborníkovi všetky náležité informácie týkajúce sa profesionálneho profilu a oblasti, v ktorej disponuje odbornými poznatkami.
   2.   Členov tímu Komisia vymenuje spomedzi odborníkov navrhovaných členskými štátmi.
   Každý rok najneskôr 1. novembra Komisia informuje členské štáty v rámci Stáleho výboru pre potravinový reťazec a zdravie zvierat o aktualizovanom zozname členov tímu.
   Tento aktualizovaný zoznam Komisia uverejňuje na svojej internetovej stránke.
   Mená členov sa zozbierajú, spracujú a uverejnia v súlade s nariadením Európskeho parlamentu a Rady (ES) č. 45/2001 (3).
   Členovia, ktorí ďalej nemôžu efektívne prispievať k činnosti tímu, alebo členovia, ktorí odstúpia alebo nedodržiavajú ustanovenia článku 4 tohto rozhodnutia alebo článku 287 Zmluvy o založení Európskeho spoločenstva, sa nahradia.
   Článok 4
   Tím dodržiava rokovací poriadok stanovený útvarmi Komisie na základe štandardného rokovacieho poriadku pre skupiny a odborníkov.
   Rokovací poriadok sa uverejní na internetovej stránke Komisie.
   Článok 5
   Členovia tímu:
   
               a)
            
            
               sú Komisii na požiadanie permanentne k dispozícii;
            
         
               b)
            
            
               nerozširujú informácie, ktoré získali pri práci v tíme, keď boli upozornení na ich dôverný charakter.
            
         Článok 6
   Členovia tímu majú nárok na príspevok za účasť na činnostiach tímu na mieste a za vykonávanie úloh vedúceho tímu alebo spravodajcu v súvislosti so špecifickými otázkami týkajúcimi sa misie v súlade s prílohou k tomuto rozhodnutiu.
   Náklady spojené s cestovným a s pobytom prepláca Komisia podľa ustanovení o náhrade výdavkov na cestovanie, pobyt a iných výdavkov platných pre externých odborníkov úseku odborníkov Úradu Európskej komisie pre správu a vyplácanie individuálnych nárokov.
   
      V Bruseli 28. februára 2007
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 378, 31.12.1982, s. 58.
   
      (2)  Ú. v. EÚ L 165, 30.4.2004, s. 1.
   
      (3)  Ú. v. ES L 8, 12.1.2001, s. 1.
   
      PRÍLOHA
      NÁHRADY
      Členovia tímu majú v súvislosti s ich účasťou na činnostiach tímu nárok na nasledujúce náhrady:
      
                   
               
               
                  Za účasť na činnostiach tímu na mieste:
                  
                              —
                           
                           
                              300 EUR za každý celý deň alebo 150 EUR za pol dňa alebo za účasť na externom stretnutí, na ktorom sa zúčastnili v súvislosti s činnosťou tímu.
                           
                        
            
                   
               
               
                  Za činnosť v úlohe vedúceho tímu alebo spravodajcu v prípade činností, ktoré trvajú najmenej jeden deň práce, a po predchádzajúcom písomnom súhlase Komisie:
                  
                              —
                           
                           
                              300 EUR.